Diari Oficial de la Generalitat Valenciana


Sumari del DOGV 3491, del 10-05-1999 (1999/3964)

ORDRE de 22 d'abril de 1999, de la Conselleria d'Ocupació, Indústria i Comerç, per mitjà de la qual s'establixen les bases per les quals es regulen les ajudes i subvencions a la contractació indefinida de treballadors minusvàlids.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3491

Data del DOGV
:   10-05-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/3964


Data del document
:   22-04-1999

Organisme emissor
:   Conselleria d'Ocupació, Indústria i Comerç

Tipus de document
:   Ordre

Descriptors 

:   * cooperativa
    * discapacitat
    * suport econòmic
    * ajuda a l'ocupació

ORDRE de 22 d'abril de 1999, de la Conselleria d'Ocupació, Indústria i Comerç, per mitjà de la qual s'establixen les bases per les quals es regulen les ajudes i subvencions a la contractació indefinida de treballadors minusvàlids. [1999/M3964]
  
L'Ordre del Ministeri de Treball i Afers Socials de 13 d'abril de 1994 (BOE 5 de maig de 1994) establix les bases per a la concessió, per part de l'Institut Nacional d'Ocupació, de subvencions sobre foment de l'ocupació dels treballadors minusvàlids, disposades en el capítol II del Reial Decret 1.451/1983, d'11 de maig.
  
El Reial Decret 2.673/1998, d'11 de desembre, sobre traspàs a la Comunitat Valenciana de la gestió realitzada per l'Institut Nacional d'Ocupació en l'àmbit del treball, l'ocupació i la formació, publicat en el Boletín Oficial del Estado de 28 de desembre de 1998, establix en el punt B, 2, a) de l'annex que es traspassen a la Generalitat Valenciana les actuacions de gestió i control, en l'àmbit de la Comunitat Valenciana, de les subvencions i ajudes públiques de la política d'ocupació que atorga l'administració de l'Estat a través de l'Institut Nacional d'Ocupació (Inem), entre les quals s'inclouen les subvencions que regula l'ordre mencionada en el paràgraf anterior.
  
El Reial Decret 4/1999, de 8 de gener (BOE 26 de gener de 1999), modifica l'article 7 del Reial Decret 1.451/1983, en el sentit de revisar la quantia de les ajudes i en el de donar cabuda com a acció subvencionable a la modalitat de contractació a temps parcial.
  
El Decret 12/1998, del president de la Generalitat Valenciana, assigna a la Conselleria d'Ocupació, Indústria i Comerç les funcions i els servicis traspassats a la Generalitat Valenciana en matèria de treball, ocupació i formació.
  
L'article 47 del Text Refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991 disposa que els consellers corresponents establiran, en el cas que no n'hi haja, i prèviament a la disposició dels crèdits, les oportunes bases reguladores de la concessió de les subvencions. En el present cas, es fa necessària una adaptació de les bases reguladores de l'Ordre de 13 d'abril de 1994, a les peculiaritats organitzatives de la Generalitat Valenciana i a les modificacions introduïdes pel Reial Decret 4/1999.
  
Per això i en virtut de les facultats que m'atorguen l'article 35 de la Llei 5/1983, del Govern Valencià, i l'article 47 de la Llei d'Hisenda Pública Valenciana,
  
ORDENE
  
Article 1. Objecte
  
1. L'objecte de la present ordre és incentivar la contractació indefinida de treballadors minusvàlids, d'acord amb les consignacions pressupostàries que a l'efecte establisquen les corresponents lleis de pressupostos de la Generalitat Valenciana.
  
2. El règim d'ajudes serà l'establit en els articles següents.
  
Article 2. Beneficiaris
  
1. Podran beneficiar-se de les ajudes previstes en la present ordre les empreses ordinàries, qualsevol que siga la seua forma jurídica, que tinguen centres de treball a la Comunitat Valenciana i contracten persones minusvàlides desocupades per a prestar servicis en este àmbit.
  
2. També podran ser beneficiàries les cooperatives de treball associat que integren persones minusvàlides com a socis treballadors.
  
Article 3. Ajudes
  
1. Les empreses que contracten per temps indefinit i a jornada completa treballadors minusvàlids desocupats inscrits a les oficines d'ocupació, tindran dret a les següents ajudes:
  
a) Una subvenció de 650.000 pessetes per cada treballador contractat, i també la bonificació prevista en l'article 7.1 a) del Reial Decret 1.451/1983, d'11 de maig (BOE de 4 de juny), de les quotes empresarials a la Seguretat Social, incloses les d'accidents de treball i malaltia professional i les de recaptació conjunta, del 70% per cada treballador minusvàlid contractat menor de 45 anys, o del 90% si és major de 45 anys.
  
b) Una subvenció, compatible amb les anteriors ajudes, que podrà arribar a les 150.000 pessetes per treballador minusvàlid contractat, destinada a l'adaptació dels llocs de treball o a la dotació de mitjans de protecció personal necessaris per a evitar accidents laborals al treballador minusvàlid contractat. La necessitat de l'adaptació o de mitjans especials de protecció personal haurà de tindre l'informe favorable de la Inspecció de Treball.
  
Si esta ajuda no és sol·licitada per l'empresa, podrà ser sol·licitada pel mateix treballador.
  
2. Quan el contracte a temps indefinit es concerte a temps parcial, es mantindran les bonificacions en les quotes descrites en l'apartat a) anterior, i també la subvenció regulada en l'apartat b), si bé la subvenció de 650.000 pessetes es reduirà proporcionalment a la jornada pactada.
  
3. La transformació en indefinits dels contractes temporals de foment d'ocupació per a treballadors minusvàlids, prevista en l'article 44, apartat tres, de la Llei 42/1994, de 30 de desembre, de Mesures Fiscals Administratives i d'Ordre Social, en la redacció que en fa la disposició addicional sisena de la Llei 13/1996, de 30 de desembre, de Mesures Fiscals Administratives i d'Ordre Social, i també la transformació en indefinits dels contractes temporals o de duració determinada i dels contractes d'aprenentatge, en pràctiques, per a la formació, de relleu i de substitució per anticipació de l'edat de jubilació, efectuats amb treballadors que en el moment de la transformació ostenten la condició de minusvàlids, seran objecte de les ajudes establides en els apartats anteriors.
  
Article 4. Incompatibilitats
  
Les ajudes i les subvencions previstes en la present ordre seran incompatibles amb qualsevol altra que, pels mateixos conceptes, puga atorgar qualsevol administració pública.
  
Article 5. Sol·licituds i terminis
  
1. Les sol·licituds es presentaran en triple exemplar, en el model normalitzat, en l'àrea territorial de Treball corresponent o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i hauran d'anar acompanyades de la següent documentació:
  
- Documentació acreditativa i identificadora del sol·licitant i, si és procedent, del seu representant legal.
  
- Contracte de treball o comunicació de conversió en indefinit del contracte, en el model oficial i en doble exemplar. En cas de transformació d'un contracte anterior, s'aportarà el contracte del qual l'esmentada transformació en porta la causa i, si és el cas, les pròrrogues que del dit contracte s'hagueren concertat.
  
- Certificat acreditatiu de la desocupació prèvia del treballador contractat o targeta de sol·licitud d'ocupació, llevat del supòsit de transformació de contractes temporals en indefinits, en este cas haurà d'aportar-se la comunicació a l'Inem de l'esmentada transformació..
  
- Document nacional d'identitat del treballador contractat.
  
- Informe d'alta del treballador contractat en la Seguretat Social. En el supòsit de transformació d'un contracte anterior, s'adjuntarà el corresponent informe de variació de dades en la Seguretat Social.
  
- Certificat de minusvalidesa expedit per l'òrgan competent.
  
- Descripció detallada del lloc de treball, de les característiques tècniques d'este, i també de la capacitat que ha de tindre el treballador per a cobrir l'esmentat lloc.
  
- Si es tracta de projectes d'empreses de nova creació, caldrà adjuntar el projecte i la memòria de l'empresa a crear, en els quals constarà expressament les característiques del procés productiu i la plantilla de l'empresa, determinant-ne el percentatge que serà cobert amb treballadors minusvàlids.
  
- Si és procedent, memòria descriptiva de les necessitats d'adaptació o dotació de mitjans de protecció personal, amb indicació del cost, o amb la justificació de la despesa realitzada per este concepte.
  
- En tot cas, documentació que acredite que el sol·licitant es troba al corrent en el compliment de les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, la validesa de la qual haurà d'estendre's a la data d'atorgament de la subvenció.
  
- Dades de domiciliació bancària segons model facilitat a l'efecte (fitxa de manteniment de tercers), excepte que s'hi hagen presentat amb anterioritat davant de la Conselleria d'Ocupació, Indústria i Comerç i no hagen experimentat variació.
  
2. Les sol·licituds hauran de presentar-se en el termini màxim de dos mesos comptats des de la data d'inici de la prestació laboral o de la transformació objecte de les ajudes. En aquells supòsits en què la contractació o la transformació haja tingut lloc entre l'un de gener de 1999 i la data d'entrada en vigor d'esta ordre, el termini de dos mesos començarà a comptar a partir d'esta última data.
  
3. Les sol·licituds d'ajudes per a adaptació del lloc de treball no estaran subjectes a este termini de dos mesos, però hauran de presentar-se abans del 30 de setembre de cada any.
  
4. Quan la sol·licitud no complisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que, en el termini de 10 dies, esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.
  
Article 6. Tramitació i instrucció
  
1. Les unitats administratives receptores podran sol·licitar els següents informes:
  
- Dels equips multiprofessionals, sobre l'adequació del lloc de treball a la minusvalidesa del treballador contractat.
  
- De la Inspecció de Treball, quan es tracte d'empreses de nova creació, sobre la viabilitat econòmica i tècnica del projecte, demanant tots els documents i els informes que estimen convenient.
  
- Si és procedent, de la Inspecció de Treball, sobre la necessitat d'adaptació o de mitjans especials de protecció personal, per al supòsit de sol·licitud de subvenció d'adaptació del lloc de treball.
  
2. Una vegada complet l'expedient, serà tramés per les unitats esmentades, juntament amb la corresponent proposta de resolució, a la Direcció General d'Ocupació i Economia Social, per a la seua elevació davant de l'òrgan competent per a resoldre.
  
Article 7. Criteris per a la concessió de les ajudes
  
Les ajudes s'atorgaran per ordre d'entrada de la sol·licitud mentre hi haja consignació pressupostària, i tindran prioritat les sol·licituds acompanyades de la documentació completa.
  
Article 8. Resolució
  
1. La resolució de les ajudes i subvencions correspondrà al conseller d'Ocupació, Indústria i Comerç i serà dictada en el termini d'un mes, comptat a partir de la data en què l'expedient estiguera complet. Transcorregut el termini sense que s'hi haja dictat resolució, s'entendrà desestimada la sol·licitud de concessió de les ajudes i subvencions en els termes previstos en els articles 43 i 44 de la Llei 30/1992.
  
2. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Les resolucions que es dicten en este procediment posen fi a la via administrativa i contra estes podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la notificació de la resolució corresponent.
  
Article 9. Justificació i forma de pagament
  
1. Una vegada dictada la resolució de concessió de les ajudes i/o subvencions a què es referix la present ordre, es lliurarà l'import total de l'ajuda reconeguda a cada beneficiari. La percepció de les ajudes per a adaptació de llocs de treball requerirà la presentació dels justificants que acrediten la despesa realitzada, abans del 15 de desembre de l'any en què es va concedir la subvenció.
  
2. Les bonificacions de la Seguretat Social que es deriven de la contractació indefinida de treballadors minusvàlids es regiran per la normativa estatal, i en concret pel que s'ha establit en el Reial Decret 1.451/1983, d'11 de maig, o la norma que el poguera substituir.
  
Article 10. Obligacions dels beneficiaris
  
1. Les empreses beneficiàries estan obligades a mantindre l'estabilitat en l'ocupació dels treballadors minusvàlids contractats a l'empara de la present disposició, per un període mínim de tres anys, i no podran acomiadar sense causa justificada estos treballadors i, en cas d'acomiadament procedent, hauran de substituir-los en el termini d'un mes per uns altres treballadors minusvàlids, i es beneficiaran en este cas només de la bonificació de la quota de la Seguretat Social pels substituts.
  
2. Trametre anualment a la Direcció General d'Ocupació i Economia Social de la Conselleria d'Ocupació, Indústria i Comerç, una relació dels treballadors pels quals s'hagueren concedit les ajudes i les subvencions regulades en esta disposició, a fi d'acreditar la permanència dels dits treballadors en l'empresa o, si és el cas, dels treballadors que els hagueren substituït; esta obligació s'entendrà durant tres anys a partir de la data de la contractació indefinida del treballador minusvàlid.
  
3. El beneficiari haurà de comunicar en qualsevol moment de la vigència de l'expedient, d'altres ajudes públiques o privades que haguera obtingut o sol·licitat per a la mateixa finalitat amb posterioritat a la data de presentació de la sol·licitud.
  
4. Així mateix els beneficiaris de les ajudes estaran obligats a facilitar la documentació que els siga requerida i a sotmetre's als controls financers que establisquen la Intervenció General de la Generalitat Valenciana i la Sindicatura de Comptes, i també la Comissió i el Tribunal de Comptes de les Comunitats Europees, en el cas de cofinançament pel Fons Social Europeu.
  
5. Els beneficiaris estaran obligats a mantindre els requisits exigits per a la concessió de les ajudes i a sotmetre's a les actuacions de comprovació que la Conselleria d'Ocupació, Indústria i Comerç considere necessàries.
  
Article 11. Minoració i resolució de les subvencions concedides
  
1. L'incompliment de les obligacions, les condicions i els terminis establits en la present ordre i en la resolució, podrà originar-ne la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, i també la percepció d'ajudes i subvencions atorgades per qualsevol altra administració pública pels mateixos conceptes, originarà la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Disposicions addicionals
  
Primera
  
En allò que no regula expressament esta ordre, caldrà ajustar-se al que s'ha disposat en l'Ordre del Ministeri de Treball i Seguretat Social de 13 d'abril de 1994 (BOE de 5 de maig), per la qual es regula la concessió d'ajudes i subvencions sobre el foment de l'ocupació de treballadors minusvàlids que establix el capítol II del Reial Decret 1.451/1983, d'11 de maig, o d'altres disposicions que la modifiquen o la despleguen.
  
Segona
  
Per a l'exercici 1999 i de conformitat amb el que s'ha establit en la Llei 11/1998, de 29 de desembre, de la Generalitat Valenciana, de Pressupostos per a l'exercici 1999, les ajudes previstes en la present ordre es finançaran a càrrec de la secció 11, programa 322.10, línia 426/000/99, codi comptable 2944, per un import global màxim de 815.992.995 pessetes, excepte les previstes en l'article 3,1,b) que es finançaran a càrrec de la mateixa secció i del mateix programa, línia 703/000/99, codi comptable 2243, per un import global màxim de 28.867.390 de pessetes.
  
La concessió de les ajudes previstes en esta ordre en futurs exercicis estarà condicionada a l'existència de crèdit adequat i suficient per a això en els pressupostos de la Generalitat Valenciana per a cada exercici econòmic.
  
Per a complir el que s'ha previst en l'article 47.11 del Text Refós de la Llei d'Hisenda Pública i d'acord amb el que establisquen les corresponents lleis de pressupostos de la Generalitat Valenciana, per ordre de la Conselleria d'Ocupació, Indústria i Comerç anualment es faran públiques les línies de crèdit i l'import global màxim destinat a la concessió de les ajudes previstes en la present disposició.
  
En l'esmentada ordre i als efectes d'una adequada informació als possibles beneficiaris, es farà referència expressa a la normativa vigent reguladora de la concessió de les ajudes. Es podrà així mateix determinar aquells punts d'interés per a l'administrat, com ara terminis de presentació de sol·licituds, i servir de via d'actualització o d'adaptació de la normativa vigent a les circumstàncies concurrents en l'exercici econòmic.
  
Tercera
  
En el cas que els documents exigits que s'han d'adjuntar a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si no és possible, l'acreditació per uns altres mitjans dels requisits a què es referix el document.
  
Quarta
  
Les ajudes establides en la present ordre tindran la consideració d'ajudes de minimis, mentre no siguen autoritzades per la Comissió Europea, de conformitat amb els articles 92 i 93 del Tractat de CEE. En conseqüència, l'import de les ajudes concedides a l'empara d'esta ordre no podrà fer que l'import total d'ajudes de minimis que reba l'entitat beneficiària durant un període de tres anys siga superior al límit de 100.000 euros.
  
Disposició transitòria
  
La present ordre serà d'aplicació a les sol·licituds presentades abans de la seua entrada en vigor, d'acord amb l'Ordre de 13 d'abril de 1994, sempre que el treballador contractat haja de prestar els seus servicis en l'àmbit territorial de la Comunitat Valenciana i la contractació s'haja produït dins de l'any 1999.
  
Disposicions finals
  
Primera
  
Es faculta el director general d'Ocupació i Economia Social perquè dicte les disposicions i adopte les mesures que considere oportunes per al desplegament i l'aplicació del que s'ha disposat en la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 22 d'abril de 1999
  
El conseller d'Ocupació, Indústria i Comerç,